玉真瑞世頌
作者：白玉蟾
朝代：宋

paragraphs: 西華王母，紫虛元君。
咀嚼九日，偃仰三雲。
毛竹秦娥，簫臺周女。
夜騎天風，曉詣帝所。
琪花開盛，鳳鳥歌雍。
霞旌舞翠，煙幢麗空。
金莖露飛，玉樹月淡。
蒼苔丹墀，紅藥宋檻。
北斗后德，陽春母儀。
飈乘鶴驅，霓裳羽衣。
懿淑靖都，恭柔慧閑。
金玉淵海，瓊瑶丘山。
聖學光明，寶翰芳美。
四海歌謠，關雎麟趾。
仙儀沖粹，道性熙怡。
福祿來爲，葛藟螽斯。
金鼎凝霜，玉爐煅月。
芝田黄芽，桂館白雪。
青鳥不至，翠蓬忘歸。
玉真瑞世，吾教光輝。
詳延方士，酬酢道要。
營魄守雌，玄牝觀妙。
廣寒兔老，衡嶽松青。
至尊萬壽，永保坤寧。